ཧོར་ཟླ་དྲུག་པའི་ཚེས་བཅོ་ལྔའི་ཉིན་དབྱར་ཆོས་གྲོལ་ལ།དེ་ནས་དབྱར་གནས་ལ་བསྡད་མི་བསྡད་རང་འདོད་རེད།སྤྱིར་བཏང་བྱས་ན།ང་ལྟ་བུའི་གྲྭ་ཕྲུག་རྣམས་དབྱར་གནས་ལ་སྡོད་པ་ཉུང་ཉུང་རེད།དེར་བརྟེན།དབྱར་ཆོས་གྲོལ་རྗེས་ང་ཁྱིམ་ལ་སོང་ཞིང་།ཨ་ཕ་ལ་འགྲོ་རོགས་འདུག་རོགས་བྱས་པ་ཡིན།ཨ་ཕ་ལ་ལོ་མང་པོའི་གོང་ནས་དབུགས་འཚང་གི་ནད་ཅིག་ཡོད་ཅིང་།སེམས་སྐྱིད་པོ་མ་བྱུང་བའི་དབང་གིས་ནད་རྙིང་དེ་ཇེ་སྡུག་ལ་སོང་བས།ཕུ་བོ་དང་ངེད་གཉིས་ཀྱིས་ཨ་ཕ་སྨན་ཁང་ལ་སྐྱེལ་ཕྱིར་གྲ་སྒྲིག་བྱས།ལམ་ལ་ཆས་རན་པའི་སྐབས་སུ་ཨ་ཅག་ཁྱིམ་ལ་སླེབས་བྱུང་།དེ་ནི་ཨ་ཅག་མནའ་མར་སོང་རྗེས་ངས་ཐེངས་དང་པོར་མཐོང་བ་ཡིན་ལ།ངའི་མི་ཚེ་འདིའི་ནང་ལ་ཆེས་མཐའ་མར་མཐོང་བ་དེ་ཡང་ཆགས་སོང་།གལ་ཏེ།ཐུག་འཕྲད་དེ་ཆེས་མཐའ་མཇུག་གི་ཐུག་འཕྲད་ཡིན་པ་ངས་སྐབས་དེ་དུས་ཤེས་ན།ང་ཨ་ཅག་ལ་འཐམས་ནས་མིག་ནས་ཁྲག་ཐོན་ཐོན་བར་དུ་ངུད་རྒྱངས་བྱེད་ངེས་ཡིན་མོད།དེ་ལྟར་མ་ཤེས་པ་ནི་ད་དུང་ཡང་ངའི་སྙིང་གི་གཅོང་ནད་ཡིན།ངེད་ཅག་ག་ཤེད་ཅིག་ལ་འགྲོ་གི་ཡོད་པ་ཤེས་པ་ན།ཨ་ཅག་གིས་ང་ལ་གང་ལ་འགྲོ་གི་ཡོད་ཅེས་དྲིས་བྱུང་།ངས་མོ་ལ་རྣམ་འགྱུར་ཡག་པོ་ཞིག་བསྟན་མེད།ངས་མོ་ལ་ཁ་ཡང་གྲགས་མེད།རྒྱལ་སྒོའི་ནང་ལོགས་ཏག་ཏག་དེར།མོས་ང་ལ་ཐེངས་གསུམ་པ་དེ་དྲིས་བྱུང་།སྐབས་དེར་ངས་མཆུ་ཏོ་ནུབ་བྱང་ཕྱོགས་སུ་གཅུ་ཙམ་བྱས་པ་དེ་ད་དུང་དྲན་གྱི་འདུག།དེ་ནི་ངེད་ཅག་ཁྱུང་ཀྱཱར་འགྲོ་གི་ཡོད་པའི་བརྡ་ཡིན་ཏེ།ཁྱུང་ཀྱཱ་ལ་ངེད་ཚོའི་ཡུལ་ནས་ནུབ་བྱང་ཕྱོགས་སུ་ཆུ་ཚོད་གཉིས་ཙམ་ལ་འགྲོ་དགོས།དེ་ནི་ངས་རང་གི་བརྩེ་བའི་ཨ་ཅག་ལ་བསྟན་པའི་ཆེས་མཐའ་མཇུག་གི་རྣམ་འགྱུར་ཡིན།